Vragmotorkapings: Een dood, twee vasFoto: SAPD ’n Groep gewapende verdagtes in drie motors het Dinsdag twee vragmotors in Midrand gekaap wat tot ’n jaagtog en skietgeveg met die polisie gelei het. Die twee vragmotors, wat duisende selfone vervoer het, is op die K101-pad gekaap. Volgens brig. Mathapelo Peters, polisiewoordvoerder, is die een vragmotor onmiddellik na Presidentpark nagespoor. Die verdagtes was reeds besig om die vrag na ’n ander vragmotor oor te laai. “Die verdagtes het laat spaander met die polisie se aankoms op die toneel. Daar is onder meer op ’n Isuzu-bakkie beslag gelê.” Polisiebeamptes het verdere inligting opgevolg rakende die tweede vragmotor en ’n Mercedes-Benz Sprinter agternagesit. ’n Skietgeveg het tussen die beamptes en die insittendes uitgebreek. Een verdagte is doodgeskiet terwyl nog een geskiet en gewond is. Die beseerde verdagte is onder polisiebewaking in ’n hospitaal. ’n Derde verdagte is vasgetrek. Die verdagtes sal binnekort in die Midrand-landdroshof verskyn op aanklagte van poging tot moord, kaping en die besit van gesteelde goedere. Volgens Peters word nog in inhegtenisnemings binnekort verwag en kan die verdagtes ook bykomende aanklagte in die gesig staar.